బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
రామ్ లక్ష్మణ్‌లు ఫైట్ మాస్టర్లు కాదు: త్రివిక్రమ్
‘అరవింద సమేత’లో క్లైమాక్స్ ఫైట్ అవసరంలేదని మొట్టమొదట చెప్పింది రామ్ లక్ష్మణ్‌లేనని త్రివిక్రమ్ చెప్పారు. అందుకే ఈ సినిమాకి వాళ్లను ఫైట్ మాస్టర్లు అని చెప్పనని అన్నారు.
Samayam Telugu | Updated:
Oct 14, 2018, 03:58PM IST
రామ్ లక్ష్మణ్‌లు ఫైట్ మాస్టర్లు కాదు: త్రివిక్రమ్
తెలుగు సినీ పరిశ్రమలో స్టంట్ మాస్టర్లుగా రామ్ లక్ష్మణ్‌లకు మంచి పేరుంది. టాలీవడ్‌లోని స్టార్ హీరోలందరితోనూ వీళ్లు పనిచేశారు. అంతేకాదు స్టార్ స్టంట్ మాస్టర్లుగా కొనసాగుతున్నారు. అయితే వీళ్లను స్టంట్ మాస్టర్లు అని అనలేమని, ఆ స్థాయి ఎప్పుడో దాటిపోయారని దర్శకుడు త్రివిక్రమ్ శ్రీనివాస్ అన్నారు. ఆదివారం హైదరాబాద్‌లో నిర్వహించిన ‘అరవింద సమేత’ సక్సెస్ మీట్‌లో ఆయన ఈ మాటన్నారు. ‘అరవింద సమేత’లో ఫైట్లను అద్భుతంగా డిజైన్ చేసిన రామ్ లక్ష్మణ్‌లను త్రివిక్రమ్ పొగడ్తలతో ముంచెత్తారు.
‘ఈ సినిమాలో రామ్ లక్ష్మణ్ మాస్టర్లు ఫైట్లు తీయలేదు. వాళ్లు ఫైట్ మాస్టర్ల స్థాయి దాటేశారు. వైర్లు కట్టి అటు ఇటూ లాగేయండి అని మనం చెపితే వాళ్లకు అర్థంకాదు. పెద్ద పెద్ద కళ్లేసుకుని మనవైపు చూస్తారు. ఎందుకంటే వాళ్లు కథలో కూర్చోవాలి. కథ గురించి వాళ్లకు తెలియాలి. ఒక ఫీస్ ఆఫ్ ది ఫిల్మ్‌ని డైరెక్ట్ చేసే స్థాయికి వాళ్లు వచ్చారు. అందుకే నేను వాళ్లను స్టంట్ మాస్టర్లని, ఫైట్ మాస్టర్లని పిలవను. వాళ్లు యాక్షన్ డైరెక్టర్లు. వాళ్లు ఒక యాక్షన్ సన్నివేశాన్ని డైరెక్ట్ చేస్తారు. నేను ‘ఖలేజా’లో కలిసి పనిచేసినప్పుడే ఈ విషయాన్ని వాళ్ల దగ్గర గమనించాను. ఒక సన్నివేశంలో ఉన్న ఎమోషన్‌ లోపల ఎక్కడో దాక్కొని ఉంటే దాన్ని బయటకు తీసుకురాగలరు. ఒకవేళ అది మన ముందు ఉంటే గనుక వేరే స్థాయికి పెంచగలరు. అనవసరమైన ఎమోషన్ ఉంటే దాన్ని కత్తిరించి పక్కన పెట్టగలరు’ అంటూ త్రివిక్రమ్ కొనియాడారు.
అరవింద సమేత’లో క్లైమాక్స్ ఫైట్ అవసరంలేదని మొట్టమొదట చెప్పింది కూడా రామ్ లక్ష్మణ్‌లేనని త్రివిక్రమ్ చెప్పారు. అందుకే ఈ సినిమాకి వాళ్లను ఫైట్ మాస్టర్లు అని చెప్పనని అన్నారు. ‘ఎందుకంటే ఈ సినిమాలో ఫైట్లు లేవు’ అని తెలిపారు. ఇలాంటి ఫైట్లు లేని, పాటలు లేని కథను ఒప్పుకోవడానికి ధైర్యం చేసినటువంటి నందమూరి తారక రామారావుకు కృతజ్ఞతలు చెబుతున్నానన్నారు. ఈ సినిమా తామందరికీ ఒక ఎమోషనల్ జర్నీ అన్నారు. ‘ఒక పరాజయం తరవాత నేను మొదలుపెట్టిన సినిమా. ఒక విషాదం తరవాత రిలీజ్ అయిన సినిమా. వీటన్నిటీ దాటుకుని ఒక వెల్లువలా ఇంత విజయాన్ని మాకిచ్చి మా ఇళ్లలోకి పండగ తీసుకొచ్చిన మీ అందరికీ నేను పాదాభివందనం చేస్తున్నాను’ అని ప్రేక్షకులను ఉద్దేశించి అన్నారు.
ఎన్టీఆరే సారథి..
ఈ సినిమాను మొదలుపెట్టడానికి, పూర్తి చేయడానికి, నాలుగు రోజుల్లోనే రూ.100 కోట్లు దాటించడానికి సారథి నందమూరి తారక రామారావేనని త్రివిక్రమ్ స్పష్టం చేశారు. ఇందులో వినయం ఏమీ లేదని, నిజమని అన్నారు. ‘ఇంత బలమైన నటుడిని ప్రతి తరంలోనూ చాలా అరుదుగా చూస్తాం. నటనకు సంబంధించి ఇతనొక టార్చ్‌బేరర్ అనిపిస్తాడు నాకు. ఎలాంటి కఠినమైన సన్నివేశమైనా, క్లిష్టమైన ఎమోషనైనా ఆయన చేయగలడు. కారులోపల తండ్రి దగ్గర కూర్చొని బాధపడే సన్నివేశం సినిమాలో మీరు ఎంతసేపు చూశారో అంత సేపే షూటింగ్‌లో చేశాడు. దానికి ముందు కసరత్తు ఏమీ లేదు. దీనికి ఏమాత్రం అతిశయోక్తి లేదు. దీనికి సాక్ష్యం రామ్ లక్ష్మణ్ మాస్టర్లే. ఇలా నటించేవాళ్లు చాలా తక్కువ మంది ఉంటారు. అలాంటి వాళ్లలో ఎన్టీఆర్ ఒకరు. వాళ్ల తాతగారి పేరును నిలబెట్టడం కాదు.. దాన్ని అందుకునేంత సత్తా ఉన్న నటుడు’ అని త్రివిక్రమ్ ప్రశంసల వర్షం కురిపించారు.
తాతగారిని అందుకునే సత్తా ఎన్టీఆర్‌కు ఉంది: త్రివిక్రమ్
X
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.